

**Hodnotenie vízie, poslania a cieľov poskytovania sociálnych služieb v DSS a ŠZ za obdobie január – jún 2020**

****

***Strategická vízia zariadenia***

 Našou hlavnou víziou je deinštitucionalizácia (DI), prechod z aktuálnych inštitucionálnych sociálnych služieb na komunitné služby v prirodzenom sociálnom prostredí, ktoré zabezpečuje jednotlivcom nezávislý život, aktivitu a sociálnu participáciu (dlhoročná vízia aj na 50 rokov). Súčasťou bude aj sprevádzanie našich klientov tak, aby sa každý z nich s našou odbornou aj ľudskou pomocou a podporou aktívne dopracoval k vrcholu svojich možností a zaradil sa do bežného života. Bežný život je myslený ako komunitné služby v domčekoch, v bytoch alebo aj v rámci inštitúcie, ale v menších skupinách pričom ide hlavne o ich aktivizáciu,

K  strategickej vízii by mali byť v zmysle štandardov vypracované ciele na dlhšie obdobie, ktoré by sa v rámci roka mali hodnotiť minimálne dvakrát.

**Napĺňanie cieľov bolo obmedzené celosvetovou pandémiou výskytu ochorenia COVID-19. V našom zariadení navyše aj povinnou karanténou, z dôvodu pozitivity našich prijímateľov, ktorá bola nariadená Regionálnym úradom verejného zdravotníctva v Poprade od 20.04. do 08.05.2020. V tomto období bola vyhlásená aj mimoriadna situácia. Niekoľko mesiacov sme boli a ešte sále sme v situácii, ktorú sme doteraz v takomto rozsahu nepoznali a nezažili. Prišlo k obmedzeniu pohybu prijímateľov, nebolo možné realizovať žiadne plánované aktivity.**

* **V oblasti kvality sociálnych služieb:**

**1. Zmena postojov a myslenia všetkých, ktorých sa proces týka, takže kvalitatívne iný prístup nielen tých, ktorí budú realizátormi, ale aj tých , ktorí budú adresátmi sociálnych služieb. V zariadeniach - vytvorenie dostatočnej schopnosti adaptácie na nové podmienky života a spoločenské vzťahy.**

K zmene postojov dospejme iba vzdelávaním, preto sme sa prioritne zamerali na túto oblasť. Počas 1. polroka 2020 sa nám podarilo zrealizovať tieto vzdelávania:

**Gerontooblek,**

Vzdelávanie bolo zamerané na navodenie ilúzie pokročilej staroby a chorôb ako je dušnosť, úbytok svalovej sily, zníženie hmatovej citlivosti, sťažená hybnosť, nedoslýchavosť a zhoršené videnie. Ide o jedinečnú možnosť poznania stavu tela opotrebovaného vekom, chorobami či úrazom a poskytne skúsenosť, ako sa takému človeku žije.

**Prostriedky obmedzenia (netelesné a telesné) klientov v sociálnych službách**

Vzdelávanie prebehlo v našom zariadení a zúčastnili sa ho tí zamestnanci, ktorí sú v prvom kontakte s prijímateľmi. Pri poskytovaní sociálnych služieb nie je možné používať prostriedky telesného a netelesného obmedzenia. Jedinou výnimkou, ktorú zákon o sociálnych službách ustanovuje, je ak je priamo ohrozený život alebo priamo ohrozené zdravie prijímateľa sociálnej služby alebo iných fyzických osôb. Zamestnanci, ktorí absolvovali vzdelávanie bol oboznámení s teóriou telesných a netelesných obmedzení a s

 dôvodmi ich použitia. Poznajú metódy a spôsoby používania prostriedkov a prakticky ovládajú prostriedky telesného obmedzenia - únikové techniky, ktoré rešpektujú ochranu života a dôstojnosť prijímateľa a sú v súlade so zákonom.

**2. Informovať našich prijímateľov o ďalších možnostiach smerujúcich k skvalitneniu ich života.**

**- spôsob realizácie – interné predpisy (okrem domáceho poriadku, ktorý máme v náhradnom komunikačnom systéme) je potrebné spracovať v obrázkovej forme napr. ako sa uzatvára zmluva s klientom, ako sa vypovedá zmluva, aké sú ponuky sociálnej rehabilitácie, celý mechanizmus sociálneho poradenstva.**

V našom zariadení v zmysle Dohovoru OSN o právach osôb so zdravotným postihnutím, máme spracovaný Domáci poriadok v ľahko čitateľnom jazyku, ktorý je prispôsobený pre našich prijímateľov s poruchami vývoja intelektu.

Okrem Domáceho poriadku sme spracovali aj Informácie v ľahko čitateľnom štýle k parlamentným voľbám, ktoré sa tento rok konali ešte pred pandémiou 29. 02. 2020.

Máme pred dokončením aj Zmluvu o poskytovaní sociálnej služby.

Naše úsilie smeruje k tomu, aby sme umožnili všetkým našim prijímateľom, aby sa mohli naučiť nové veci, poznali svoje práva a domáhali sa ich a neposlednej miere mohli rozhodovať a konať samostatne.

**3. Udržiavanie a ďalší rozvoj kvality sociálnych služieb vychádzajúci z potrieb prijímateľov a dosahovanie tým najlepších výsledkov v štandardoch.**

**- spôsob realizácie – mapovať, rozšíriť sieť inštitúcií spolupracujúcich pri uzatváraní rozličných príležitostí pre ľudí s postihnutím – hlavne voľnočasové aktivity a zamestnávanie. Zriadiť u nás týždennú formu aj pre DSS, nielen pre ŠZ, neskôr aj ambulantnú službu. Znížiť kapacitu v DSS zo 78 klientov na 60, týmto znížiť aj počet klientov na oddeleniach a pokračovať v debarierizácii.**

Voľnočasové aktivity sme realizovali iba v prvých mesiacoch roka 2020. V januári ešte v duchu Vianoc so zameraním na spirituálny koncert s gospelovými piesňami, ktoré zaspievali dobrovoľníci z Kresťanského spoločenstva.

 Navštívili sme útulok pre zvieratá a potešili sa filmovým prestavením v kine Tatran v Poprade.

Zavŕšenie fašiangov zažili naši prijímatelia vďaka folklórnemu súboru z Batizoviec. Zatancovali si pri ľudovej hudbe a zabavili sa s veselými fašiangovými maskami. Stali sme sa súčasťou kultúrneho života obce Batizovce.

Poslednou aktivitou bola súťaž v prednese prózy Vansovej Lomnička, ktorá sa konala pod záštitou Okresnej organizácie Únie žien Slovenska, Podtatranského osvetového strediska v Poprade a Podtatranskej knižnice v Poprade. Priestory popradskej knižnice sa stali miestom pekných príbehov i myšlienok. Našim recitátorkám sa podarilo umiestniť na 3. mieste.

 Znižovanie kapacity nebolo možné realizovať z dôvodu preventívnych opatrení počas pandémie COVID – 19. Museli sme pristúpiť k tzv. reprofilizácii lôžok v zariadení t.j. vytvorenia izieb, miest, oddelenia pre prípad nariadenia karantény. Vysťahovali sme prijímateľov z budovy a v čase povinnej karantény sme v týchto priestoroch poskytovali sociálnu službu pozitívne testovaným. Lôžka v budove nám naďalej slúžia v prípade návratu našich prijímateľov z nemocnie.

**4. Rozšírenie a zapájanie maximálneho počtu prijímateľov do aktivít sociálnej rehabilitácie, osvojovať si pracovné návyky, zručnosti, zvýšiť mieru rozhodovania sa a samostatnosti a tým zvyšovať aj kvalitu. V tejto oblasti musíme prehodnotiť každého klienta a jeho schopnosti, preorganizovať systém ergoterapií ( klubov), činností skupín a klientov viac aktivizovať.**

Našou snahou je skvalitňovanie poskytovaných služieb a spokojnosť našich prijímateľov. Usilujeme sa im sprostredkovať dostatok podnetov pre ich vlastnú sebarealizáciu. Využívame k tomu rôzne formy ich aktivizácie cez záujmové krúžky, kultúrne a rekreačné činností. Pri všetkých aktivitách sa prihliada na zdravotný stav a vychádza sa z potrieb a záujmov prijímateľov, s rešpektovaním hodnôt človeka a osobnosti každého jednotlivca. Podľa svojich možností a schopností majú prijímatelia možnosť pracovať v týchto rôznych záujmových kluboch:

* Klub činnostných aktivít
* Klub práce s textilom a varenia, pečenia
* Klub výroby upomienkových darčekov
* Klub keramickej tvorivosti
* Klub prác v záhrade a s prírodným materiálom, výroba šperkov

S každým prijímateľom, ktorý bol zaradený do klubu sa viedol osobný rozhovor, ktorý klub by chcel navštevovať. Opakovane bola podaná informácia, že si môžu stále vybrať aktivity, ktoré ich zaujímajú.

* **V oblasti stravovania:**

**Vytvoriť možnosti pre výber z dvoch jedál, pričom jedno jedlo bude spĺňať podmienky moderného racionálneho stravovania napr. delená strava, prípadne obmedziť sladké jedlá, znížiť dávky tukov, zvýšiť dávky ovocia, zeleniny, zeleninových šalátov ako náhrada cestovinových, múčnych a ryžových príloh.**

**- spôsob realizácie : je potrebné zaviesť ilustráciu jedálneho lístka, aby si prijímateľ mohol jednoduchšie vybrať.**

Na úseku stravovacom sa začalo pracovať na estetike prostredia, vymenili sa v jedálni klientov stoly, zakúpili sa obrusy, materiál na výmenu vydávacích a zberných okienok,.

Zakúpila sa nová škrabka na zemiaky, nové vozíky na prevoz stravy na oddelenia, nerezový stolík, ktorý slúži na uloženie termosu na pitný režim, ktorý si klienti obsluhujú sami a nový blixér na prípravu stravy pre kašovitých klientov, ktorý slúži na zefektívnenie práce, nakoľko týchto klientov nám pribúda.

Počas karantény v našom zariadení sa podávala strava v jednorazových nádobách a úplne sa zrušilo podávanie stravy do obedárov.

Kladieme vyššie nároky na dezinfekciu, zakúpili a inštalovali sa nové nástenné dezinfekčné boxy.

Počas prvého polroka bolo zavedené jedno nové hlavné jedlo, dve nové prílohy k hlavnému jedlu a jeden druh nového zeleninového šalátu.

Klienti sú s podávaným jedlom spokojní čo sa týka gramáže a chute vychádza to aj z dotazníka, ktorí vyplňovali aj z Knihy prianí, podnetov a sťažnosti kde prevládajú prevažne pochvaly najviac im chutí vyprážaný rezeň, zemiakový šalát s majonézou, múčne jedlá sladké, ale aj slané, špenát a z hydiny cestoviny Pene.

Do budúcna chceme podávať jedlá na výber, a preto je potrebné zostaviť katalóg pre jednoduchšie orientovanie sa pri výbere s ktorým sa začne v druhom polroku vzhľadom k tomu, že sme potrebovali zakúpiť novy fotoaparát

* **Pokračovať v odstraňovaní bariér voči majoritnej spoločnosti:**

**účasť prijímateľov na kultúrnych, športových podujatiach mimo zariadenia, vytváranie rozličných možností aktivít, aby iní ľudia prišli k nám do zariadenia napr. Deň otvorených dverí, Deň európskeho kultúrneho dedičstva a pod., workshopy, spolupráca so ZŠ a MŠ, výroba buletínov, spracovanie histórie, webová stránka a pod.**

Väčšina aktivít bola plánovaná mimo zariadenia CSS Domov pod Tatrami, aj tie aktivity ktoré sa ešte podarilo zrealizovať neboli v zariadení, ale mimo, aby sme vo väčšej miere prispeli k odstraňovaniu bariér voči majoritnej spoločnosti.

Začali sme pracovať na novej webovej stránke, ktorá bude ukončená koncom roka 2020.

* **Vytváranie podmienok na zamestnávanie klientov:**

Vychádzajúc zo zapojenia nášho zariadenia do Národného projektu Deinštitucionalizácia zariadení sociálnych služieb - Podpora transformačných tímov, jednou z priorít je aj podporované zamestnávanie ako súčasť podpory v komunite. V rámci školenia absolvovali 5 zamestnanci v rozsahu 32 hodín v prezenčnej forme vzdelávanie, ktorého cieľom bolo prepájanie sociálnych služieb a služieb zamestnanosti.

Veľkým úspechom bola práca na Dohodu u jednej našej prijímateľky sociálnej služby, ktorá však musela byť z dôvodu pandémie ukončená. V súčasnosti ešte stále pretrvávajú obmedzenia, preto v tejto oblasti nepodnikáme žiadne aktivity, pretože by sme ich nemohli zrealizovať.

* **Oblasť vzdelávania zamestnancov:**

**celý profesijný štandard rozčleniť do jednotlivých cieľov, každý zamestnanec by mal mať plán vzdelávania.**

**V rámci supervízie vyberať žiadúce ciele a témy supervízie, plánovať stretnutia, zabezpečiť supervíziu aj pre úsek ekonomiky, vnútornej prevádzky a stravovania. Hlavne hľadať možnosti na získavanie finančných prostriedkov prostredníctvom grantov, projektov, nadácií.**

Profesijný štandard vzdelávania s cieľom pripraviť plán pre každého zamestnanca sme zatiaľ nezačali realizovať z dôvodov pandémie a z toho dôvodu aj posúvajúceho sa termínu podpísania novej organizačnej štruktúry.

Počas celého pol roka boli všetci zamestnanci zapojení do supervízie. V čase zákazu návštev a v čase karantény sme mali supervízie zabezpečené online.

Počas karantény sme sa zapojili do projektu: „**Kto pomôže Slovensku“.** Ich pomoc spočívala hlavne v expresnom a bezplatnom dodaní ochranných pomôcok pre zamestnancov, ktorí v tom čase zabezpečovali poskytovanie sociálnej služby v sume 2.286,-€. Úspešne sme sa prostredníctvom OZ ŠTVORLÍSTOK pri CSS Domov pod Tatrami zapojili aj do projektu Nadácie Granvia „**Pomoc starším v izolácii v dôsledku COVID-19“,** získali sme tablety a slúchadlá pre našich prijímateľov v hodnote 3. 000,-€.

Batizovce, júl 2020

Vypracovala: Mgr. Anna Nemcová, vedúca ÚOČ

Schválila: PhDr. Katarína Bolisegová, riaditeľka